CELEX: 32022D0326
Language: sk
Date: 2022-02-24 00:00:00
Title: Vykonávacie rozhodnutie Komisie (EÚ) 2022/326 z 24. februára 2022, ktorým sa mení vykonávacie rozhodnutie (EÚ) 2019/961, ktorým sa povoľuje dočasné opatrenie prijaté Francúzskou republikou v súlade s článkom 129 nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) na obmedzenie používania určitého dreva ošetreného kreozotom a látkami príbuznými kreozotu a jeho uvádzania na trh [oznámené pod číslom C(2022) 1074] (Iba francúzske znenie je autentické) (Text s významom pre EHP)

28.2.2022   
               
               
                  SK
               
               
                  Úradný vestník Európskej únie
               
               
                  L 55/76
               
            
         VYKONÁVACIE ROZHODNUTIE KOMISIE (EÚ) 2022/326
         z 24. februára 2022,
         ktorým sa mení vykonávacie rozhodnutie (EÚ) 2019/961, ktorým sa povoľuje dočasné opatrenie prijaté Francúzskou republikou v súlade s článkom 129 nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) na obmedzenie používania určitého dreva ošetreného kreozotom a látkami príbuznými kreozotu a jeho uvádzania na trh
         
            
               [oznámené pod číslom C(2022) 1074]
            
         
         (Iba francúzske znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 129 ods. 2,
         keďže:
         
                     (1)
                  
                  
                     Komisia 7. júna 2019 prijala vykonávacie rozhodnutie (EÚ) 2019/961 (2) (ďalej len „rozhodnutie“), ktorým sa povoľuje dočasné opatrenie prijaté Francúzskom v súlade s článkom 129 nariadenia (ES) č. 1907/2006 na obmedzenie používania určitého dreva ošetreného kreozotom a látkami príbuznými kreozotu a jeho uvádzania na trh.
                  
               
                     (2)
                  
                  
                     Podľa článku 1 ods. 1 rozhodnutia sa dočasné opatrenie povolilo na obdobie 27 mesiacov od dátumu nadobudnutia účinnosti rozhodnutia, teda do 7. septembra 2021.
                  
               
                     (3)
                  
                  
                     Toto obdobie 27 mesiacov malo poskytnúť dostatočný čas na ukončenie obmedzovacieho postupu, ktorý bolo podľa článku 129 ods. 3 nariadenia (ES) č. 1907/2006 Francúzsko povinné začať tým, že do troch mesiacov od prijatia daného rozhodnutia predloží Európskej chemickej agentúre (ďalej len „agentúra“) dokumentáciu podľa prílohy XV uvedeného nariadenia (ďalej len „dokumentácia podľa prílohy XV“).
                  
               
                     (4)
                  
                  
                     Vykonávacím rozhodnutím Komisie (EÚ) 2021/1839 (3) sa dátum skončenia platnosti schválenia kreozotu na použitie v biocídnych výrobkoch typu 8 odložil na 31. októbra 2022. To sa vykonalo s cieľom zohľadniť čas potrebný na vypracovanie a predloženie stanoviska agentúry, ako aj čas potrebný na rozhodnutie, či je splnená aspoň jedna z podmienok v článku 5 ods. 2 prvého pododseku nariadenia Európskeho parlamentu a Rady (EÚ) č. 528/2012 (4) a či sa preto môže obnoviť schválenie kreozotu.
                  
               
                     (5)
                  
                  
                     Francúzsko do troch mesiacov od prijatia rozhodnutia obmedzovací postup nezačalo. Francúzsko tvrdí, že rozsah a obsah dokumentácie podľa prílohy XV, ktorá sa má predložiť, úzko súvisia so závermi diskusií o obnovení alebo neobnovení schválenia kreozotu podľa nariadenia (EÚ) č. 528/2012 s cieľom zabezpečiť právny súlad možného obmedzenia podľa nariadenia (ES) č. 1907/2006 so závermi týchto diskusií. Zaviazalo sa predložiť dokumentáciu podľa prílohy XV do 1. februára 2022, aby bolo možné zohľadniť závery z týchto diskusií.
                  
               
                     (6)
                  
                  
                     Obdobie, na ktoré je dočasné opatrenie povolené, by malo umožniť ukončenie obmedzovacieho postupu. Vzhľadom na lehoty, ktorým podlieha obmedzovací postup, by sa preto obdobie, na ktoré je dočasné opatrenie povolené, malo predĺžiť o rovnaké obdobie, ako je obdobie vypočítané v rozhodnutí, t. j. 27 mesiacov od dátumu predloženia dokumentácie podľa prílohy XV.
                  
               
                     (7)
                  
                  
                     Dôvody na povolenie dočasného opatrenia opísané vo vykonávacom rozhodnutí (EÚ) 2019/961 zostávajú nezmenené. Dočasné opatrenie by teda malo byť naďalej povolené.
                  
               
                     (8)
                  
                  
                     S cieľom zabrániť právnej neistote, ktorá by mohla vzniknúť v dôsledku uplynutia platnosti schválenia francúzskeho dočasného opatrenia pred ukončením obmedzovacieho postupu, je potrebné so spätnou účinnosťou predĺžiť obdobie, na ktoré je dočasné opatrenie schválené. Obdobie by sa preto malo vypočítať od 8. septembra 2021, a nie od očakávaného dátumu predloženia dokumentácie podľa prílohy XV, a preto by sa k nemu malo pridať ďalších päť mesiacov, a tým by celkové predĺženie obdobia trvalo 32 mesiacov.
                  
               
                     (9)
                  
                  
                     Vykonávacie rozhodnutie (EÚ) 2019/961 by sa preto malo zodpovedajúcim spôsobom zmeniť.
                  
               
                     (10)
                  
                  
                     Toto rozhodnutie je v súlade so stanoviskom výboru zriadeného na základe článku 133 nariadenia (ES) č. 1907/2006,
                  
               PRIJALA TOTO ROZHODNUTIE:
         
            Článok 1
            V článku 1 ods. 1 vykonávacieho rozhodnutia (EÚ) 2019/961 sa slová „27 mesiacov“ nahrádzajú slovami „59 mesiacov“.
         
         
            Článok 2
            Toto rozhodnutie sa uplatňuje od 8. septembra 2021.
         
         
            Článok 3
            Toto rozhodnutie je určené Francúzskej republike.
         
         
            V Bruseli 24. februára 2022
            
               
                  Za Komisiu
               
               Thierry BRETON
               
                  člen Komisie
               
            
         
         
            (1)  Ú. v. EÚ L 396, 30.12.2006, s. 1.
         
            (2)  Vykonávacie rozhodnutie Komisie (EÚ) 2019/961 zo 7. júna 2019, ktorým sa povoľuje dočasné opatrenie prijaté Francúzskou republikou v súlade s článkom 129 nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) na obmedzenie používania určitého dreva ošetreného kreozotom a látkami príbuznými kreozotu a jeho uvádzania na trh (Ú. v. EÚ L 154, 12.6.2019, s. 44).
         
            (3)  Vykonávacie rozhodnutie Komisie (EÚ) 2021/1839 z 15. októbra 2021, ktorým sa odkladá dátum skončenia platnosti schválenia kreozotu na použitie v biocídnych výrobkoch typu 8 (Ú. v. EÚ L 372, 20.10.2021, s. 27).
         
            (4)  Nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (Ú. v. EÚ L 167, 27.6.2012, s. 1).